en cy cy ceb fi cy nl en en cy cy cy cy cy cy cy cy cy en en en en en en en cy cy en cy cy cy fr es en en cy
Arwel Roberts oedd i fod i arwain y daith gydag Alwyn Williams o Langefni yn cyd-arwain, ond cafodd yr hen Arwel ddamwain wrth feicio mynydd yn Ardal y Llynnoedd a thorri ei fraich! Camodd Maldwyn Roberts i'r adwy i gynorthwyo Alwyn, sy'n gwneud ei gwrs Arweinydd Mynydd iddo gael profiad arwain fel rhan o'i flwyddyn cadw llyfr log.
Sadwrn sych (o'r diwedd!) a chriw o wyth ohonom – Nia Williams, Nia Hughes, Liz Fletcher, Myfyr, Gareth, Ken, Alwyn a minnau – yn cychwyn o'r maes parcio yng nghanol Pesda a dilyn llwybrau a ffyrdd i gyfeiriad Gerlan a Chwm Llafar. Ken yn ymuno â ni cyn cyrraedd pen y lon wrth y gwaith dwr. Cymylau ar y topiau yn clirio wrth i ni gerdded ar hyd y cwm tuag at Llech Ddu. Bugeiliaid Gerlan wrthi'n clirio defaid ochr Llywelyn o'r Cwm.
Y ddwy Nia a Lis heb wneud y grib o'r blaen – yn wir dyma sgrambl gyntaf Lis – a Gareth wedi ei thrio unwaith ond yn amau iddo fethu'r llwybr iawn. Un parti o dri o'n blaenau. Ail baned wrth waelod y clogwyn cyn ymbalfalu i fyny'r sgri i mewn i Gwm Glas Bach ac ar letraws yn ôl uwchben clogwyni'r Llech Ddu a dechrau'r sgramblo. Dyn bach ar ei liwt ei hun yn ein pasio cyn dechrau ar y sgramblo difyr.
Y cymylau'n chwyrlio o'n cwmpas a'r creigiau'n dal yn seimllyd wedi'r holl law. Alwyn yn ofalus iawn o bawb a Lis yn mwynhau ei sgrambl cyntaf. Er fod y grib yn un ddifyr, mae'n fer a buan iawn y daethom i'r lethr sgri sy'n arwain i gopa Carnedd Dafydd. Parti arall o dri oddi tanom. Paned sydyn ar y copa cyn dilyn y llwybr uwchben yr Ysgolion Duon tuag at Fwlch Cyfrwy'r Drum. Haul braf a chymylau'r chwyrlio i fyny o Gwm Llafar – fe welsom amryw o Frocken spectres ar y darn yma o'r daith. Gareth yn egluro be yn union oedd yn creu y fath gymylau!
Ymlaen i gyfeiriad Carnedd Dafydd – yn y niwl erbyn hyn – ac yn hytrach na dringo i'w gopa yn anelu ar letraws drwy'r niwl i gyfeiriad yr Elen. Canfod y llwybr uwchben y bwlch ac ymlaen drwy'r niwl i gopa'r Elen. Cinio arall a'r golygfeydd yn ymddangos weithiau drwy'r niwl. Dau redwr yn carlamu heibio wrthi'n gwneud y 14 copa ac wedi ei gwneud hi o'r Wyddfa mewn chydig dros bum awr! I lawr y grib ogleddol o'r copa a'r tywydd yn clirio.
Bugeiliaid Cwm Llafar yn manteisio ar y tywydd da ac yn dychwelyd rhai o'u defaid trosodd o Gwm Caseg i Gwm Llafar. I lawr a ni drwy'r gors i chwilio am ffordd i groesi'r afon Llafar yn ngheg y cwm. Y criw oedd tu ôl inni ar y grib yn rhoi help llaw (a ffyn) i ni groesi'n ddiogel.
Diwrnod da, pawb wedi mwynhau ac Alwyn wedi cael 'quality mountain day' yn ei lyfr log.
Lluniau gan Myfyr ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51